
        Forord

        Barnehagefeltet har gjennom mange tiår holdt fast ved helhetlige tilnærminger til barn, barnehage og barndom og frembrakt bred kunnskap om de aller yngste barnas kreative og livskraftige bidrag i ⁠barnehagen. I ⁠tråd med barnehagens helhetlige tilnærminger, og i ⁠respekt for barnas bidrag, søker vi i ⁠denne antologien å ⁠utforske språk i ⁠barnehagelivet gjennom nøkkelbegrepene vitalitet, variasjon og virvar.

        Sammen har deltagere i ⁠Forskningsgruppen Småbarnsvitenskap (0–3 ⁠år) ved Høgskolen i ⁠Østfold skapt tekstene i ⁠denne antologien. Takk til artikkelforfatterne som alle har bidratt med nysgjerrighet, respondering og samtaler i ⁠skriveprosessene. Sammen har vi hatt gleden av å ⁠tenke, diskutere og skrive frem til dels uvante perspektiver på ⁠pedagogisk arbeid blant barn under tre år. Vi har arbeidet tett på ⁠studenter og praksislærere i ⁠barnehagelærerutdanningens bachelor- og masterstudium, der mange har delt interesse for de yngste barna i ⁠barnehagen. Disse samarbeidskonstellasjonene har utgjort kollektive kraftfelt som har gitt næring til vår interesse for og nysgjerrighet omkring de yngste barnas barnehageliv.

        Takk til forskningsprogrammet Education, Literature, Language (ELLA) ved Høgskolen i ⁠Østfold som har bidratt med faglig interesse og økonomisk støtte i ⁠prosessen. Takk til medarbeiderne i ⁠Fagbokforlaget for kyndig støtte frem mot fullt manus, en ⁠særlig takk til Jannike Sunde som tok imot prosjektet i ⁠startfasen, og til Laila Brantenberg som har støttet og guidet oss frem til siste punktum. Ikke minst – takk til små og store folk i ⁠barnehagen som har inspirert og åpnet dører mot hverdagens kunnskapskilder.

        Takk til deg som sitter med boka i ⁠handa. Vi ønsker deg god lesing!

        Halden, januar 2025.

        Ann Sofi Larsen, Ninni Sandvik og Bente Ulla

